Document ID: /roh_data/filtered/fineweb-2-filterrobots_roh.jsonl.gz/47807

La dumengia èsi stà premiera dal gieu auditiv en Val Tuors, Bravuogn. Andreas Ulich ha tessì fatgs istorics e persunalitads da lez temp en ses raquint: Uschia gioga per exempel era Hortensia von Salis ina rolla. Ma la figura princiapal è Apolonia Cleric che legia e scriva. In affrunt per la baselgia da lez temp. Cunzun era damai che Apolonia scriva da la libertad da las dunnas.
Co dunnas perdan saun giudizi
Uschia vegn Apolonia prest en las griflas da l’inquisiziun. «Cudeschs fan perder las dunnas il giudizi – da qual n’han ellas gea betg damemia», di l’inquisitur a la dunschala. L'inquisitur è persvadì ch'Apolonia ha fatg patg cun il diavel ch'ha dictà ad ella in manuscrit malonest.
Ch'Apolonia mitscha dal tschaler da tortura or da la chasa da forz en il Partenz, ha ella d’engraziar ad in giuvenot inamurà, in scolar da la scola claustrala da Mustér. Atgnamain lessan els fugir sur il Scaletta en l’Engiadina. Ma en l’Engiadina n’arriva Apolonia mai.
Viandar e tadlar
«Porchabella – der Vogel Freiheit» è in gieu auditiv en otg parts. En collavuraziun cun il Parc Ela han ins endrizzà en Val Tuors otg staziuns per tadlar il gieu auditiv durant viandar fin al vadret da Porchabella.
La reschia dal toc ha Gian Rupf procurà, la producziun ha fatg Michel Decurtins.